als_Latn dik_Latn sag_Latn
REPUBLIKA E SHQIPERISE
AVOKATI I POPULLIT
___________________________________________________________________________
Nr. K2/E4-6 Prot. Tiranë, më 30/09/2010
Nr. Dok. 201000526/6
Lenda: Rekomandojmë marrjen e masave të nevojshme për respektimin e kohës ligjore të punës e të pushimit të punonjësve të Policisë së Seksioneve të Objekteve, si dhe pagimin e tyre për mbikohën e punës.
Drejtuar: Drejtorit të Policisë së Qarkut Z. Tonin VOCAJ, Tirane
Per dijeni: Drejtorit të Përgjithshëm të Policisë së Shtetit Z. Hysni BURGAJ, Tirane
Zoti Drejtor,
Sikurse ju kemi vënë në dijeni në institucionin tonë ka bërë ankesë shtetasi Emin Shima, me detyrë punonjës policie në Seksionin e Objekteve të Komisariatit të Policisë Nr. 1 Tiranë. Ai na shkruan se, sipas akteve ligjore në fuqi punonjësit e policisë gëzojnë të drejtën e javës 40 orëshe të punës, mirëpo kjo e drejtë nuk zbatohet. Sipas ankuesit, brenda këtij organi përdoren dy lloj standartesh. Në Seksionin e Objekteve ku bën pjesë ai punohet më shumë se 40 orë në javë dhe se për mbikohën e punës nuk bëhet as edhe pagesa shtesë. Ndërsa për pjesën tjetër të efektivit patrullë respektohet orari javor i punës prej 40 orë.
Këtë shqetësim ai së bashku me kolegët e kanë ngritur pranë drejtuesve të drejtpërdrejtë të tyre dhe Shefit të Komisariatit, por në vend që të respektohen të drejtat ligjore dhe të zgjidhet problemi, u thuhet se këto janë kushtet dhe le të zgjedhin, qëndrimin në polici ose largimin prej saj.
Për të bërë të mundur zgjidhjen e kësaj ankese, me shkresën tonë të dt.14.04.2010, i kemi kërkuar shpjegime Shefit të Komisariatit të Policisë Nr. 1 Tiranë. Meqënëse përgjigjia e kërkesës tonë u vonua, ne u interesuam pran tij lidhur me këtë problem. Ai na informoi se kërkesën tonë e kishte dërguar në Drejtorinë e Policisë së Qarkut Tiranë me qëllim që ajo të na kthente përgjigje. Mirëpo kaluan disa muaj dhe neve nuk na u kthye përgjigjia e saj.
Pas këtij qëndrimi, me shkresën tonë të dt. 11.06.2010 ju kërkuam që të na dergonit shpjegime rreth kësaj ankese. Megjithëse me vonesë ju me shkresen nr. 4666 Prot., dt. 17.09.2010 na e dërguat atë. Ndërmjet të tjerave na informuat, se e vlerësoni shqetësimin e ankuesit dhe të kolegëve të tij që kanë të njëjtat shqetësime. Se nga ana juaj janë bërë dhe po bëhen përpjekjet që këta punonjës policie të trajtohen me javën 40 orëshe të punës dhe për mbikohën e punës, si kolegët e tjerë të policisë.
Sipas jush, gjatë viteve 2009-2010 janë përgatitur studime në lidhje me ruajtjen e objekteve të Rëndësishme Shtetërore, duke paraqitur problemet e nevojat për forca shtesë, të cilat i keni dërguar për miratim Drejtorisë së Përgjithshme të Policisë së Shtetit.
Gjithashtu ju na informuat se po punohet për përgatitjen e infrastrukturës së nevojshme për marrjen e masave e zbatimin në afat të VKM-së nr. 333, dt. 28.04.2010 “Për ruajtjen dhe sigurimin e Objekteve Shtetërore”, i cili hyn në fuqi më 01.01.2011. Me hyrjen në fuqi të këtij vendimi do të krijohen të gjitha mundësitë për trajtimin me sistemin 40 orësh të të gjitha strukturave policore të Drejtorisë së Policisë së Qarkut Tiranë.
Nga trajtimi i kësaj ankese dhe duke iu referuar ligjit nr. 9749, dt. 04.06.2007 “Për Policinë e Shtetit” ne konstatojmë, se “koha e punës dhe e pushimit” për punonjësit e Policisë është parashikuar dhe rregulluar në nenin 87 të tij, i cili përcakton se:
“ 1. Koha e punës dhe e pushimit për punonjësit e Policisë njësohet me atë të punonjësve të tjerë të administratës publike, përveç kur parashikohet ndryshe në këtë ligj….
Aktet normative që rregullojnë kohën e punës e të pushimit për punonjësit e administratës publike janë:
1. Kodi i Punës i Republikë së Shqipërisë”, i ndryshuar, i cili në nenin 83 të tij përcakton se:
“Kohëzgjatja normale e javës së punës është jo më shumë se 40 orë….
2. VKM nr. 511, dt. 24.10.2002 “Për kohëzgjatjen e punës dhe të pushimit në institucionet shtetërore”, i ndryshuar, i cili ka dalë në bazë e për zbatim të ligjit nr. 8549, dt. 11.11.1999 “Statusi i nëpunësit civil dhe Kodit të Punës të Republikës së Shqipërisë”, i cili në nenin 1, pika 1, përcakton se:
“Kohëzgjatja javore e punës është 40 orë në javë për nëpunësit civilë dhe punonjësit e tjerë, në institucionet e administratës publike të nivelit qëndror, si dhe në institucionet e tjera shtetërore….”
Ne konstatojmë, se me këto akte normative është bërë edhe rregullimi i pagesës së punonjësve të institucioneve shtetërore kur ata punojnë jashtë orarit ditor, në ditët e pushimit javor dhe të festave, si dhe gjatë natës.
Në nenin 6, pika 1 e ligjit nr. 9749, dt. 04.06.2007 “Për Policinë e Shtetit”, përcaktohet se:
“Policia e Shtetit është institucion i administratës publike, …”.
Pra nga dispozitat e akteve normative të cituara më sipër rezulton në mënyrë të qartë e të saktë, se punonjësit e Policisë së Shtetit gëzojnë të drejtën ligjore të javës 40 orëshe të punës dhe të gjitha të drejtat që gëzojnë punonjësit e tjerë të administratës publike lidhur me marrëdhëniet juridike të punës.
Qëndrimi i mbajtur ndaj punonjësve policisë të Seksionit të Objekteve të Komisariatit të Policisë Nr. 1 Tiranë dhe jo vetëm ndaj tyre (sqarojmë se nga informacionet që kemi nga drejtuesit e Komisariateve të Policisë Tiranë rezulton se kjo gjendje ekziston edhe në komisariatet e tjera) , lidhur me kohëzgjatjen javore të punës, duke punuar më shumë 40 orë në javë, mosbërja e dy ditëve të pushimit javorë, mosbërja e pushimeve në ditët e festave zyrtare, mospagimi i tyre për mbikohën e punës, mosdhënia e pagës shtesë për punën që ata kryejnë ditët e pushimit dhe të festave zyrtare, përbën shkelje të hapur të të drejtave të tyre kushtetuese e ligjore, sepse vjen në kundërshtim me:
1. Nenin 18 të Kushtetutës së Republikës së Shqipërisë, në të cilin përcaktohet se: “Të gjithë janë të barabartë para ligjit”.
Mirëpo sikurse rezulton, megjithëse me ligj punonjësit e Policisë së Shtetit janë të barabartë me punonjësit e tjerë të administratës publike dhe të barabartë ndërmjet tyre përsa i përket kohës së punës e të pushimit, në fakt punonjësit e policisë së Seksionit të Objekteve të Komisariatit të Policisë Nr. 1 dhe të komisariateve të tjera në Tiranë nuk i përfitojnë këto të drejta dhe diskriminohen padrejtësisht.
2. Nenin 1 të “Deklarates universale të të drejtave të njeriut”, miratuar dhe shpallur nga Asambleja e Përgjithshme me Rezolutën e saj 217 A, të 10 dhjetorit 1948, në të cilin përcaktohet se: “Të gjitha qëniet njërëzore lindin të lira e të barabarta nga pikpamja e dinjitetit dhe e të drejtave”.
Megjithëse punonjësve të Policisë u është dhënë me ligj e drejta e punës dhe e pushimit pa dallim ndërmjet shërbimeve të ndryshme, por kur kjo e drejtë nuk respektohet nga punëdhënësi dhe nuk gëzohet nga punëmarrësi ajo e humbet vlerën e saj ligjore e morale njëkohësisht.
3. Nenin 7, germa “a”, të “Paktit ndërkombëtar lidhur me të drejtat ekonomike, shoqërore dhe kulturore”, miratuar nga Asambleja e Përgjithshme me rezolutën e saj 2200 A të 16 dhjetorit 1966, në të cilin përcaktohet se: “Shtetet palë në këtë Pakt njohin të drejtën që ka çdo person për të gëzuar kushte pune të drejta e të favorshme, të cilat të sigurojnë në mënyrë të veçantë: ... Një pagë të drejtë dhe një shpërblim të barabartë për një punë të barabartë, pa kurrfarë dallimi,...”.
Ndërkohë konstatojmë se ky parim bazë i të drejtave të njeriut nuk respektohet për punonjësit e Policisë së Seksionit të Objekteve. Në fakt ata bëjnë punë jo të barabartë sepse përveçse punojnë më shumë se 40 orë në javë dhe shpërblehen si për punë të barabartë me të tjerët që punojnë 40 orë në javë.
4. Nenin 87/1 të ligjit nr. 9749, dt. 04.06.2007 “Për Policinë e Shtetit”, i cili përcakton se:
“Koha e punës dhe e pushimit për punonjësit e Policisë njësohet me atë të punonjësve të tjerë të administratës publike, përveç kur parashikohet ndryshe në këtë ligj”.
Mirëpo, megjithëse koha e punës dhe e pushimit për punonjësit e Policisë me ligjin organik të saj është njësuar me atë të punonjësve të tjerë të administratës publike, në fakt ajo nuk është respektuar që me hyrjen në fuqi të ligjit, respektivisht më dt. 05.07.2007 dhe aktualisht nuk po zbatohet për të gjithë punonjësit e Policisë së Shtetit.
Të vetmin parashikim ndryshe nga parimi bazë, ligji i ri “Për Policinë e Shtetit” ka bërë në pikën 4 të nenit 87, sipas te cilit, në rastet e gjendjes së jashtëzakonshme, të fatkeqësive natyrore apo të gatishmërisë, koha deri në 24 orë mbi kohën normale të punës e të shërbimit, brenda 6 muajve, nuk trajtohet si orë shtesë pune. Sqarojmë se në rastin që po trajtojmë nuk ndodhemi në kushtet e gjendjes së jashtëzakonshme.
5. Gjithashtu ky qëndrim i mbajtur ndaj kësaj kategorie punonjësish të Policisë së Shtetit vjen në kundërshtim të plotë dhe të hapur edhe me nenin 1, pika 1 e VKM nr. 511, dt. 24.10.2002 “Për kohëzgjatjen e punës dhe të pushimit në institucionet shtetërore”, i ndryshuar, i cili përcakton se:
“Kohëzgjatja javore e punës është 40 orë në javë për nëpunësit civilë dhe punonjësit e tjerë, në institucionet e administratës publike të nivelit qëndror, si dhe në institucionet e tjera shtetërore….”
Sikurse u theksua edhe më sipër, këto të drejta punonjësve të Policisë ua jep ligji organik i Policisë së Shtetit. Përderisa ky ligj ka hyrë në fuqi ai duhet të zbatohet me korrektësi si përsa u përket detyrimeve ashtu edhe për respektimin e të drejtave të punonjësve të policisë.
Është me vend të theksojmë, se, nëse nuk do të kujdesemi për mbrojtjen dhe respektimin e të drejtave dhe lirive themelore të punonjësve të policisë, nuk mund të kemi të drejtë morale që të kërkojmë prej tyre respektimin e të drejtave të të tjerëve. Përmbushja e detyrimeve të shtetit në cilësinë e punëdhënësit për mbrojtjen dhe respektimin e të drejtave të tyre kushtetuese dhe ligjore do të sjellë pamëdyshje motivim dhe përkushtim të punonjësve të policisë në kryerjen e misionit ligjor të Policisë së Shtetit të përcaktuar në nenin 1 të ligjit nr. 9749, dt. 04.06.2007 “Për Policinë e Shtetit”, atë … të ruajtjes së rendit dhe sigurisë publike, në përputhje me ligjin dhe duke respektuar të drejtat dhe liritë e njeriut.
Për sa përshkruam dhe argumentuam më sipër rezulton se ankuesit dhe kolegëve të tij u janë shkelur të drejtat ligjore lidhur me kohën e punës dhe të pushimit, si dhe pagesën për orët shtesë të punës të garantuara nga ligji “Për Policinë e Shtetit” dhe disa akte të tjera normative kombëtare dhe ndërkombëtare të cilat janë bërë pjesë e sistemit tonë të brendshëm juridik.
Për të bërë të mundur zgjidhjen e këtij problemi, bazuar në pikën 3 të nenit 63 të Kushtetutës tonë që thotë se: “Avokati i Popullit ka të drejtë të bëjë rekomandime dhe të propozojë masa kur vëren shkelje të të drejtave dhe lirive të njeriut nga administrata publike” dhe neni 21/b ku thuhet se: “Pas përfundimit të hetimit, Avokati i Popullit paraqet rekomandime për vënien në vend të së drejtës së shkelur tek organi administrativ, që, sipas tij ka shkaktuar shkelje të të drejtave dhe lirive”. Ju,
R E K O M A N D O J M Ë
1. Marrjen e menjëhershme të masave të nevojshme organizative për respektimin e kohës ligjore të punës dhe të pushimit për punonjësit e Policisë së Shtetit të Seksioneve të Objekteve në Komisariatet e Policisë Tiranë në bazë dhe për zbatim të nenit 87/1 të ligjit nr. 9749, dt. 04.06.2007 “Për Policinë e Shtetit”.
2. Marjen e masave administrativo-financiare për pagimin e menjëhershëm të punonjësve të Policisë së Shtetit të Seksioneve të Objekteve për mbikohën e punës (orët shtesë të punës e shërbimit mbi kohën javore 40 orëshe të punës) në bazë dhe për zbatim të nenit 87/3 të ligjit nr. 9749, dt. 04.06.2007 “Për Policinë e Shtetit”.
Për masat që do të merrni në zbatim të këtij rekomandimi, lutemi të na ktheni përgjigje brenda afatit ligjor prej 30 ditësh të parashikuar nga neni 22 i ligjit “Për Avokatin e Popullit”.
Duke besuar në mirëkuptimin dhe bashkëpunimin tuaj,
AVOKATI I POPULLIT
Në Detyrë: Riza PODA
als_Latn als_Latn unk als_Latn lit_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn lij_Latn als_Latn als_Latn als_Latn als_Latn als_Latn als_Latn